b"\n_START_ARTICLE_\nKobe Bryant\n_START_SECTION_\nZgodnje \xc5\xbeivljenje\n_START_PARAGRAPH_\nKobe Bryant je bil rojen v Philadelphiji, kot edini sin Joea in Pam Bryant. Ko je bil star 6 let, se je skupaj s star\xc5\xa1i in dvema sestrama preselil v Italijo, kjer je njegov o\xc4\x8de za\xc4\x8del igrati profesionalno ko\xc5\xa1arko. Postopoma se je privadil na \xc5\xbeivljenje v Evropi in se nau\xc4\x8dil govoriti italijansko. Leta 1994 so se Bryantovi vrnili v Ameriko. Po spektakularni karieri v srednji \xc5\xa1oli v predmestju Philadelphie v Lower Merion High School, se je Kobe izkazal za mladeni\xc4\x8da z obilo talenta. Pri 17 letih je postal prvi branilec, ki je pri\xc5\xa1el v NBA neposredno iz srednje \xc5\xa1ole, brez da bi obiskoval univerzo._NEWLINE_Leta 1996 je bil kot 13 na naboru izbran v Charlotte Hornets, vendar so ga \xc5\xbee 11. julija prodali k Los Angeles Lakersom v zameno za centra Vlada Divca. Kljub mladosti je Kobejev talent med treningi pri soigralcih pustil izreden vtis. Kljub temu pa je Bryant pogosto imel te\xc5\xbeave z odnosi s soigralci izven igri\xc5\xa1\xc4\x8d, zato si je na za\xc4\x8detku te\xc5\xbeko pridobil prijatelje.\n_START_SECTION_\nNBA kariera\n_START_PARAGRAPH_\n\xc5\xa0e pred naborom leta 1996, ko so ga izbrali Hornetsi, je njegov talent takoj opazil Jerry West. Potem ko je k Lakersom privabil Shaquilla O'Neala je nalogo pripeljati ekipo nazaj k naslovu prvaka nameraval uresni\xc4\x8diti z menjavo Divca za 18 letnega Bryanta. _NEWLINE_Prvi dve sezoni je kot igralec, ki se \xc5\xa1ele razvija, pod trenerjem Delom Harrisom prebil ve\xc4\x8dinoma na klopi, kot zamenjava za branilca Eddiea Jonesa in Nicka Van Exela. To pa se je spremenilo s prihodom Phila Jacksona, na trenerski stol\xc4\x8dek. Po letih nenehnega napredovanja je Bryant postal eden najbolj\xc5\xa1ih branilcev v ligi, kar so potrdili njegovi izbori v All-NBA, All-Star in All-Defensive ekipe._NEWLINE_Bryantova podoba in dose\xc5\xbeki na ko\xc5\xa1arkarskem igri\xc5\xa1\xc4\x8du in izven njega sta ga naredila za enega najpopularnej\xc5\xa1ih in prepoznavnih igralcev. Bil je predstavnik velikih podjetij kot je Coca Cola in McDonald's, dolgo \xc4\x8dasa je imel ekskluzivno pogodbo z Adidasom, trenutno pa ima pogodbo z Nikeom, vredno 25 milijonov dolarjev._NEWLINE_Najve\xc4\x8d zaslug za hiter vzpon od obetavnega igralca do zvezde gre njegovi popolni predanosti delu. \xc5\xa0e vsako leto je napredoval v vseh elementih igre, tako v obrambi kot napadu. Na igri\xc5\xa1\xc4\x8du se je izkazal za zelo mirnega in hkrati tekmovalnega z obilico koncentracije, ki mu omogo\xc4\x8da, da zadeva tudi nemogo\xc4\x8de mete, kadar je najbolj potrebno. Vse te lastnosti so ga pripeljale do nivoja najbolj\xc5\xa1ih igralcev v NBA._NEWLINE_14. aprila 2016 je odigral svojo zadnjo tekmo v karieri v zadnjem krogu rednega dela sezone NBA proti klubu Utah Jazz, dosegel je 60 to\xc4\x8dk. Upokojil se je po dvajsetih sezonah v ligi NBA kot tretji najbolj\xc5\xa1i strelec v zgodovini lige, ki jo je s klubom osvojim petkrat. Skupno je odigral 1.346 tekem in dosegel 33.643 to\xc4\x8dk. Osemnajstkrat je bil izbran na Tekmo vseh zvezd.\n_START_SECTION_\nJavna podoba\n_START_PARAGRAPH_\nBryanta so vedno kritizirali zaradi njegove igre. Pogosto ga ozna\xc4\x8dujejo za egoisti\xc4\x8dnega in sebi\xc4\x8dnega igralca, ki igra le za svojo statistiko na ra\xc4\x8dun svoje ekipe. Kakorkoli, stvar ki je obdr\xc5\xbeala njegov ugled kljub takim kritikam je bila to, da je vedno veljal za igralca, ki se lepo obna\xc5\xa1a. Javnost se je navadila na igralce, o katerih so kro\xc5\xbeile govorice o divjem \xc5\xbeivljenju, Bryant pa je veljal za \xc4\x8dloveka, ki se temu ogiba."